text: Politiet indstiller eftersøgning af dement kvinde
  14 maj 2014 kl. 19.50
  Efter flere dages eftersøgning er forsvunden kvinde ikke fundet. Politiet indstiller eftersøgningen.
  Syd- og Sønderjyllands politi besluttede onsdag aften at indstille eftersøgningen af en 68-årig dement kvinde.
  - Alle muligheder er udtømt, fortæller vagtchef Allan Dalager fra Syd- og Sønderjyllands Politi til Ritzau.
  Kvinden forlod søndag sin bopæl i Bramming på en hvid cykel af mærket MBK, og siden har hun været forsvundet.
  Både hundepatruljer og helikopter har siden ledt efter den lille spinkle kvinde med mørkt hår og briller, men uden resultat.
  - Vi vurderer, at det er nyttesløst at fortsætte, da vi har udtømt alle geografiske muligheder for at finde hende, forklarer vagtchefen.
  